text: РЕГЛАМЕНТ (ЕС) № 1171/2014 НА КОМИСИЯТА
  от 31 октомври 2014 година
  за изменение и коригиране на приложения I, III, VI, IX, ХI и XVII към Директива 2007/46/ЕО на Европейския парламент и на Съвета за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграф 2 от нея,
  като има предвид, че:
  (1)
  С Директива 2007/46/ЕО се създава хармонизирана рамка, съдържаща административните разпоредби и общите технически изисквания за нови превозни средства. С Директива 2007/46/ЕО ЕО одобрението на типа на превозните средства като цяло става задължително за всички категории превозни средства, включително за тези, изграждани на няколко етапа, съгласно графика, посочен в приложение XIX към нея.
  (2)
  Необходимо е да се допълнят изискванията в приложение XVII към Директива 2007/46/ЕО относно процедурата, която трябва да се следва при многоетапно ЕО одобрение на типа, за да стане тази процедура напълно функционална. Приложения I, III и IX към Директива 2007/46/ЕО също трябва да бъдат изменени, за да се гарантира връзката между различните етапи при производството на превозни средства, които се изграждат на няколко етапа.
  (3)
  В Регламент (ЕО) № 661/2009 на Европейския парламент и на Съвета (2) се предвижда отмяната на няколко директиви и тяхната замяна със съответните правила на Икономическата комисия за Европа на Организацията на обединените нации (ИКЕ на ООН). Предвид отмяната на повечето от посочените директиви с Регламент (ЕО) № 661/2009, считано от 1 ноември 2014 г., е целесъобразно да бъдат актуализирани съответните текстове в приложение VI към Директива 2007/46/ЕО.
  (4)
  Целесъобразно е да се коригира приложение IX към Директива 2007/46/ЕО, за да се гарантира последователност на номерацията, използвана в различните образци на сертификати за съответствие за вписванията относно масата в готовност за движение и действителната маса. Освен това в приложение ХI е необходимо да се уточни, че системите с облегалки за глава са задължителни само за превозни средства от категория M1.
  (5)
  Поради това Директива 2007/46/ЕО следва да бъде съответно изменена.
  (6)
  Необходимо е да се предостави достатъчно време на производителите да адаптират своите превозни средства към новите изисквания във връзка с процедурата за многоетапно одобрение на типа и да се промени сертификатът за съответствие съгласно изискванията на настоящия регламент.
  (7)
  Мерките, предвидени в настоящия регламент, са в съответствие със становището на Техническия комитет по моторните превозни средства,
  ПРИЕ НАСТОЯЩИЯ РЕГЛАМЕНТ:
  Член 1
  1. Приложения I, III, VI, IX и XI към Директива 2007/46/ЕО се изменят в съответствие с приложение I към настоящия регламент.
  2. Приложение ХVII към Директива 2007/46/ЕО се заменя с текста в приложение II към настоящия регламент.
  Член 2
  Одобрения на типа за нови типове превозни средства се издават в съответствие с Директива 2007/46/ЕО, изменена с настоящия регламент.
  Производителите издават сертификати за съответствие съгласно Директива 2007/46/ЕО, изменена с настоящия регламент, за всички нови превозни средства.
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага от 1 януари 2016 г. Той може да се прилага преди посочената дата по искане на производители до органа по одобряването.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 31 октомври 2014 година.